**ARUKÜLA VABA WALDORFKOOLI LOOVTÖÖ JUHEND**

**Käesolev loovtöö juhend on Aruküla Vaba Waldorfkooli õppekava osa (AVW põhikooli õppekava Lisa 1 Loovtöö juhend) ning on avalikustatud avaliku teabe seaduse alusel kooli tegevuse kajastamiseks peetaval kodulehel.**

1. **Sissejuhatus**
2. Põhikooli üheks lõpetamise tingimuseks on kolmandas kooliastmes sooritatud loovtöö (Põhikooli riiklik õppekava §23 lõige 1), mis lähtub läbivatest teemadest ja/või on õppeaineid lõimiv (Põhikooli riiklik õppekava §14 lõige 3 punkt 4).
3. Loovtöö on juhendatud õppeprotsess, mille käigus õpilane rakendab iseseisva töö oskusi ja omandatud teadmisi, arendab loovust ja kinnistab ning täiendab koolis omandatut.
4. Loovtöö teostavad kõik 8. klassi õpilased.
5. Kujundav/sõnaline hinnang kantakse 8. klassi tunnistusele. Loovtöö teema ja hinne märgitakse põhikooli lõputunnistusele.
6. Loovtöö liigid võivad olla uurimus, projekt, kunstitöö või muu taoline töö.
7. Loovtöö eesmärgiks on pakkuda õpilasele võimetekohast ning huvidest lähtuvat eneseteostuse võimalust ning samas toetada:
   1. õpilase tervikliku maailmapildi ja loomingulise algatusvõime ja loova eneseväljendusoskuse kujunemist ning aidata kaasa uute ideede tekkimisele ja teostamisele õppeainete lõimumise ja loovtöö protsessi kaudu,
   2. enesereflektsiooni ja kriitilise mõtlemise kujunemist,
   3. õpilase kujunemist loovaks ning mitmekülgseks isiksuseks,
   4. üldpädevuste (iseseisev ja rühmas töötamine, probleemide lahendamine, kriitiline mõtlemine, argumenteerimis-, eneseväljendus- ja esinemisoskus, töö allikate ja andmetega; tegevuse kavandamine ning kavandatu järgimine, tegevuse ja töö analüüsimise oskus, loovtöö vormistamine, IKT vahendite kasutamine jne) kujunemist.
   5. õpilast tema võimete paremal tundmaõppimisel, mis aitaks teha valikuid järgnevateks õpinguteks.
8. Vastavalt Aruküla Vaba Waldorfkooli õppekavale on aastatöö ehk loovtöö individuaalne või kollektiivneuurimuslik või kunstilis-praktiline töö, mille esitlemine toimub avalikult. Loovtöö eesmärgiks on õppida iseseisvalt töö planeerimist ja teostamise oskust. Sellise vormiga väärtustab waldorfkool kõiki põhipädevusi ning loob alternatiivi ainult õpipädevustel põhinevatele teoreetilistele eksamitele. Oma individuaalsete huvide ning võimete kogemine laseb õpilasel küpseda eneseusul ja –tunnetusel, annab panuse isiksuse kujunemisse ja laseb heita pilku eluteele.
9. Õpilane saab loovtööd tehes väljendada oma individuaalseid huvisid ning oskusi, pannes proovile võime tegeleda ühe konkreetse ülesandega järjest pikema perioodi jooksul.
10. Loovtöö teema valib õpilane ja kooskõlastab selle juhendajaga.  Juhendajaks võib olla õpetaja, lapsevanem või ka ekspert väljaspool kooli. Õpetajate kolleegium kinnitab teemad ja juhendajad jooksva õppeaasta septembrikuu lõpuks.
11. Loovtöö võib koosneda kirjalikust, suulisest ja praktilis-kunstilisest osast. Töö peab ühendama intellektuaalse, kunstilise ja praktilise osa.
12. Formaalselt võib töö teostada teaduslike nõuete järgi, metoodiliselt on raskuspunkt isiklikul kogemusel ja iseseisval otsusel põhineval teemaga tegelemisel.
13. **Loovtöö liigid ja vormistamise nõuded**
14. **Uurimustöö**
    1. Uurimistöö on kirjalik tekst, kus õpilane keskendub mingile uurimisprobleemile.
    2. Töö kirjutamine annab õpilastele esimese iseseisva uurimustöö kogemuse ning võimaluse tegeleda huvipakkuvate teemade ja probleemidega kas individuaalselt või koostöös kaasõpilastega. Uurimuse eesmärgiks on saada täpsemat teavet uuritava teema kohta ning leida teema olulistele küsimustele vastuseid. Samuti aitab uurimustöö kaasa oskusele oma mõtteid edasi anda loogiliselt nii kõnes kui kirjas.
    3. Uurimustöö peaks olema valdavalt analüüsiva iseloomuga, olulisel kohal on töö autori järeldused, tõlgendused ja üldistused.
15. Uurimistöö koostamise etapid õpilasele:
16. valib valdkonna või õppeaine ning esialgse teema,
17. koostab koos juhendajaga töö koostamise ajakava,
18. tutvub juhendaja poolt soovitatud kirjandusega
19. sõnastab juhendaja abiga probleemi
20. kogub andmeid
21. kirjutab vastavalt nõuetele uurimistöö/teksti,
22. õpilane esitleb oma tööd hindamiskomisjonile.
23. Õpilase uurimustöö ülesehitus koosneb järgmistest osadest:
24. tiitelleht,
25. sisukord,
26. sissejuhatus,
27. töö põhiosa (peatükid ja alapeatükid),
28. kokkuvõte, sh enesehinnang,
29. kasutatud kirjanduse loetelu,
30. lisad (vajadusel).
31. Kirjalik loovtöö sisaldab ka õpilase enesehinnangut eesmärkide ja tegevuskava täitmise kohta.
32. Õpilane märgib loovtöö alustamise ja valmimise kuupäeva, koostamisele kulunud

aja tundides ning lisab oma allkirja.

1. **Projekt**
2. Projekt on kindla eesmärgi ja ulatusega terviklik töö(ülesanne) vm ettevõtmine.
3. Projekt pakub hea võimaluse valitud teemadel viia ellu oma ideid üksi või koos kaaslastega. Projekt annab korraldamise kogemust, juhtimis- ja meeskonnatöökogemust, algteadmisi eelarve koostamisest ja veel palju teisi elus toimetulekuks tarvilikke kogemusi.
4. Projekti võib kaasata ka erinevaid loovtöö liike olenevalt projekti teemast, näiteks lühiuurimust, erinevaid õpilaste esinemisi, esitlusi, näituste korraldamist jm.
5. projekti ülesehitus koosneb järgmistest osadest:
6. tiitelleht,
7. sisukord,
8. sissejuhatus,
9. töö põhiosa (peatükid ja alapeatükid),
10. kokkuvõte, sh enesehinnangkasutatud kirjanduse loetelu (millest lähtuvalt on oma projekt ülesehitatud),
11. lisad (vajadusel).
12. Projekti kirjalik osa sisaldab ka õpilase enesehinnangut eesmärkide ja tegevuskava täitmise kohta.
13. Õpilane märgib loovtöö alustamise ja valmimise kuupäeva, koostamisele kulunud

aja tundides ning lisab oma allkirja.

1. **Loovtöö kui muusikateos või kunstitöö**
2. Loovtöö muusikateose või kunstitööna kätkeb endas uudseid, innovaatilisi ideid ning on eneseteostusrõõmu pakkuv ja silmaringi avardav. Loovtöö võib olla nii praktiline töö kui ka vaimse idee kandja.
3. Juhul, kui loovtöös kasutatakse fragmente teiste autorite loomingust, tuleb autorikaitse seadusest lähtudes viidata kasutatud teose autorile.
4. Loovtöö muusikateosena võib olla õpilase omalooming aga ka muusikateose esitamine.
5. Kunstitöö teostamise tehnikaks võib olla maal, joonistus, graafika, skulptuur, keraamika, videofilm, animatsioon, perfomance jne.
6. Kunsti- ja projektitöö puhul koostab õpilane ka kirjaliku osa, mis vormistatakse vastavalt kooli poolt kehtestatud nõuetele.
7. Kunsti- ja projektitöö kirjaliku osa ülesehitus:
8. tiitelleht,
9. sisukord,
10. sissejuhatus,
11. töö põhiosa, mis kätkeb endas nii tutvustavat teooriaosa vastavalt valitud teemale, kui ka kunsti- ja projektitöö käigu kirjeldust,
12. kokkuvõte, sh enesehinnang tööle,
13. kasutatud kirjandus.
14. Kirjalik loovtöö sisaldab ka õpilase enesehinnangut eesmärkide ja tegevuskava täitmise kohta.
15. Õpilane märgib loovtöö alustamise ja valmimise kuupäeva, koostamisele kulunud aja tundides ning lisab oma allkirja.
16. **Loovtöö vormistamise nõuded**

(1) Töö maht on orienteeruvalt 14-16 lehekülge uurimistöö puhul ja  8-10 lehekülge praktilise töö puhul. Loovtöö vormistatakse arvutil lehe ühele küljele, kasutades paberi formaati A4.

(2) Kirja tüüp on Times New Roman, tähesuurus 12 punkti, reavahe 1,5.

(3) Kõikide peatükkide, sissejuhatuse, kokkuvõtte, kasutatu kirjanduse pealkirjad kirjutatakse suurtähtedega ja tähesuurusega 16 punkti.

(4) Alapeatükkide, alapunktide pealkirjad kirjutatakse väiketähtedega, (v.a suur algustäht) tähesuurusega 14 ja 12 punkti.

(5) Peatükkide ja teiste alljaotuste järele punkti ei panda. Pealkirjade puhul on ühtlase tulemuse saamiseks soovitav kasutada automaatvormistust ehk rakendada selleks laade/stiile.

(6) Kõiki peatükke ja töö iseseisvaid struktuuriosasid (nt sissejuhatus, kokkuvõte) alustatakse uuelt lehelt.

(7) Lehe üla- ja alaservast jäetakse tühjaks 3 cm, lehe paremast servast 2 cm, vasakust servast 4 cm. Tekst paigutatakse leheküljele ühtlaselt, lehekülje parempoolne serv jääb sirge reastusega – reastus servast-serva.

(8) Kõik leheküljed töös nummerdatakse, number trükitakse lehe paremasse alaserva. Lehekülgi arvestatakse alates tiitellehest, kuid lehekülje numbrit sellel ei kirjutata.

(9) Töö esitatakse ühes eksemplaris köidetuna kiirköitja vahele.

1. **Loovtööde juhendamine**

(1) Loovtöö juhendamise põhimõteteks on:

1) juhendaja ja õpilane lepivad kokku millal ja mitu korda toimub juhendamine. Näiteks võiks juhendamine toimuda üle nädala, kaks korda kuus;

2) loovtööde koostamine ja juhendamine on soovitav korraldada veerandite kaupa;

3) ühele juhendajale ei tohi langeda liiga suur koormus, seetõttu võib juhendajal olla maksimaalselt 4 õpilast või 3 rühma;

4) loovtöö juhendamine võib toimuda individuaalselt või ka rühmas. Juhendaja kohtub juhendatava(te)ga vähemalt neli korda.

5) juhendaja roll on suunav, ta aitab õpilast teema valikul ja tegevusplaani koostamisel, soovitab vajadusel kirjandust ja annab suuniseid info leidmisel, jälgib töö vastavust sisulistele ja vormistamise nõuetele ning jälgib ajakava täitmist. Nõustab õpilast esitluse edukaks läbiviimiseks, aitab täpsustada rühmatöös liikmete tööpanuse ja nõustab õpilast loovtöö esitlemise vormi valikul.

**4.  Loovtööde esitlemine**

(1) Loovtöö esitlemisele pääseb õpilane, kui ta on kokkulepitud ajaks esitanud juhendajale ja hindamiskomisjonile oma uurimis- või praktilise töö (kunsti- või projektitöö, vm) koos korrektselt vormistatud kirjaliku osaga.

(2) Loovtöö esitlemise korralduse põhimõtted:

1) loovtöö esitlus võib toimuda nii koolis kui kokkuleppel hindamiskomisjoniga väljaspool kooli,

2) esitlus võib toimuda koolis ka teatud teema või ainenädala raames, näiteks muusika- ja kunstinädalal, loodusainete nädalal, kus muuhulgas saavad õpilased üles astuda nt kontserdil või näitusel vastaval teemal koostatud loovtööga jm,

3) mitme autori puhul osalevad loovtöö esitlusel kõik rühma liikmed,

4) loovtööd esitleb õpilane suulise ettekandena 10 minuti jooksul,

5) ettekanne on õpilasel kirjaliku tekstina ettevalmistatud,

6) esitlust on soovitav näitlikustada stendiettekande, multimeedia, audiovisuaalsete vm vahenditega.

(3) Loovtöö esitlemisel õpilane:

1) selgitab töö eesmärki ja põhjendab teema valikut,

2) tutvustab kasutatud meeto(dit)deid,

3) esitab töö kokkuvõtte: milleni jõuti, kas eesmärk täideti.

1. **Loovtöö hindamine**

(1) Loovtöö hindamise eesmärgiks on:

1) kirjeldada loovtööle seatud eesmärkide täideviimist ning anda seeläbi tagasisidet loovtöö kui terviku kohta,

2) kujundada kriitilist suhtumist oma töösse, julgustada õpilast järgmisteks loovtöödeks ning toetada seeläbi isiksuse arengut. Rühmatöö puhul antakse hinnang iga liikme töö panusele.

(2) Hinnang antakse:

1) töö sisule: töö vastavus teemale, seatud eesmärkide saavutamine, meetodite valik ja rakendus; terminite ja keele korrektne kasutamine, töö ülesehitus; kunstitöö ning omaloomingulise muusikateose puhul hinnatakse teose ideed, originaalsust ja selle teostumist, samuti uute seoste loomise oskust; muusikateose esitamise puhul hinnatakse kunstilist teostust,

2) loovtöö protsessile: õpilase algatusvõimet ja initsiatiivi loovtöö teema valimisel, ajakava järgimine, kokkulepetest kinnipidamine, ideede rohkust, suhtlemisoskust.

3) loovtöö vormistamisele: teksti, jooniste, graafikute ja tabelite korrektne vormistamine; viitamine.

4) loovtöö esitlemisele: esitluse ülesehitus, kõne tempo, esitluse näitlikustamine, kontakt kuulajatega.

Kinnitas Aruküla Vaba Waldorfkooli juhataja Kristin Meigas 07.11.2019.a.

Muudatused kinnitas Aruküla Vaba Waldorfkooli juhataja Kristin Meigas 18.06.2020.a.